Offentliggørelse af en ansøgning om registrering i henhold til artikel 6, stk. 2, i Rådets forordning (EØF) nr. 2081/92 om beskyttelse af geografiske betegnelser og oprindelsesbetegnelser

(2003/C 88/03)

Med denne offentliggørelse åbnes der mulighed for at fremsætte indsigelser, jf. artikel 7 i nævnte forordning. Enhver indsigelse mod denne ansøgning skal fremsættes via myndighederne i en medlemsstat senest seks måneder efter denne offentliggørelse. Offentliggørelsen er begrundet i de forhold, som er beskrevet nedenfor, navnlig i punkt 4.6, der giver grundlag for at betragte ansøgningen som berettiget efter forordning (EØF) nr. 2081/92.

RÅDETS FORORDNING (EØF) Nr. 2081/92

REGISTRERINGSANSØGNING: ARTIKEL 5

BOB (x) BGB ( )

Nationalt sagsnummer: 4/2002

1. Medlemsstatens ansvarlige myndighed Navn: Ministero delle Politiche agricole e forestali

Adresse: Via XX Settembre, 20

I-00187 Roma

Tlf. (39-06) 481 99 68

Fax (39-06) 42 01 31 26

E-Post qtc3@politicheagricole.it

2. Ansøgende sammenslutning 2.1. Navn: Associazione per la richiesta della registrazione della DOP per il formaggio "Spressa delle Giudicarie".

2.2. Adresse: Via P. Gnesotti, 2

I-38079 Tione di Trento (TN)

Tlf. (39) 0465 33 95 55

Fax (39) 0465 33 95 00

2.3. Sammensætning: Producenter/forarbejdningsvirksomheder (x) andet ( ).

3. Produktets art: Ost - kategori 1.3.

4. Varespecifikation

(sammenfatning af betingelserne i artikel 4, stk. 2)

4.1. Navn: "Spressa delle Giudicarie".

4.2. Beskrivelse: "Spressa delle Giudicarie" er en ost fremstillet af råmælk fra køer af racen Rendena (autokton), Bruna, Grigio Alpina, Frisona og Pezzata Rossa. Mælken kommer fra to eller tre på hinanden følgende malkninger, og fedtet fjernes delvis ved afskumning af fløden.

Det er en fast cylinderformet ost af halvkogt ostemasse med plane eller let konvekse sider. Skorpen er gråbrun eller mørk okkerfarvet. Ostemassen, som er meget elastisk i den unge ost, er hvid eller lys strågul med spredte små til mellemstore huller.

Med modningen ændrer smagen sig fra mild til skarp, med et ganske svagt bittert anstrøg.

Vægt mellem 7 og 10 kg, diameter mellem 30 og 35 cm og højde mellem 8 og 11 cm.

Fedtprocenten (af tørstof) svinger mellem 29 og 39. Også vandindholdet svinger, mellem 32 og 40 % i den unge ost, og mellem 28 og 38 % i den modne ost, og lagringstiden er henholdsvis på mindst tre og seks måneder.

4.3. Geografisk område: Mælken produceres, forarbejdes til ost og lagres i dalene Giudicarie, Chiese, Rendena og Ledro, dvs. i kommuner, der alle til dels ligger i Trento-provinsen.

4.4. Bevis for oprindelse: De første henvisninger til denne ost optræder allerede i "Regola di Spinale e Manez" fra 1249. I nyere tid omtales osten Spressa i Marini's matrikel ("Urbario"), hvor der i 1915 og 1916 henvises til "Spressa da polenta" som en egnstypisk ost.

Andre henvisninger kan findes i produktions- og prislisterne for Spressa for årene 1926-1934 fra osteriet "Caseificio di Coltura" i kommunen Ragoli, der ligger i det i punkt 4.3 nævnte område.

Bevis for oprindelsen befæstes yderligere ved, at de kvægavlere, hvis mælk anvendes til fremstilling af Spressa delle Giudicarie, producenterne af osten og lagringsvirksomhederne underkaster sig særlige krav for at sikre, at produktets oprindelse når som helst kan spores i kraft af optegnelser i særlige registre, der kontrolleres af kontrolinstansen.

4.5. Fremstillingsmetode: Den mælk, der anvendes til fremstilling af Spressa delle Giudicarie, kommer fra køer af racen Rendena (autokton), Bruna, Grigio Alpina, Frisona og Pezzata Rossa, som fodres med hø fra permanente græsningsarealer, hovedsageligt bevokset med græsser. Traditionen tilsiger, at der ikke må anvendes mælk fra sæterdrift og mælk fra køer, der udelukkende fodres med græs eller ensilage.

Råmælken, som er delvist skummet, opvarmes i autoklav og tilsættes kalveløbe. Ostemælken stivner efter 20-50 minutter ved 35 ± 2 °C. Når ostekornene har nået en størrelse af riskorn, skæres den stivnede masse i småstykker, og massen opvarmes ved 42 ± 2 °C, under stadig omrøring.

Ostemassen hviler højst 65 minutter i vallen, hvorefter den overføres i "prægende" osteforme. Efter 24 timer saltes osten, ved tørsaltning eller lagesaltning, i en periode på 8-12 dage. Herefter lagres osten i dertil indrettede lokaler ved temperaturer på 10 til 20 °C og en luftfugtighed på mellem 80 og 90 %.

4.6. Tilknytning: Produktionsområdet, der har Valli Giudicarie som centrum, var før i tiden begrænset til Val del Chiese og Val Rendena og har med tiden bredt sig over det i punkt 4.3 nævnte område, men har aldrig bredt sig til andre dele af Trentino eller den tilstødende Brescia-provins.

De særlige træk ved området skyldes dels bjergene og klimaet, som er alpint, med kolde og tørre vintre og relativt kølige og regnfulde somre, dels, og navnlig, plantevæksten med mange "endemiske" arter, både på de stejle bjergsider og på de alpine græsgange.

Osteproduktionen har med sin vigtige ernæringsmæssige rolle og sit bidrag til den lokale økonomi været en afgørende faktor for, at store dele af befolkningen er blevet boende i området, og har således forhindret den affolkning, der beklageligvis ofte finder sted i bjergområder.

Ifølge de seneste oplysninger om osten Spressa delle Giudicarie ligger produktionen på lidt over 24000 forme, fremstillet af ca. 2,7 millioner liter mælk fra 150 kvægbedrifter.

4.7. Kontrolinstans: Navn: Agenzia per la Garanzia della Qualità in Agricoltura - AQA

Adresse: Via E. Mach, 2

I-38010 S. Michele all'Adige (TN).

4.8. Mærkning: Osten mærkes med betegnelsen "DOP 'Spressa delle Giudicarie'", der af osteformen er præget en eller flere gange på siden af osten med en skrift, der skal være større end eventuelle andre påskrifter på produktet.

På et andet mærke anføres osteriets referencenummer eller -kode og parti.

Osten kan sælges hel eller i stykker og skal altid være påført de ovennævnte angivelser og eventuelt ordet "giovane" ((mild)) eller "stagionato" (lagret.

4.9. Krav i nationale bestemmelser: -

EF-nr.: IT/00252/2002.09.27.

Dato for modtagelsen af den fuldstændige ansøgning: 27. september 2002.